**IEKŠĒJIE NOTEIKUMI**

Rīgā

21.06.2021. Nr. 2.20/3

APSTIPRINĀTS

ar VSIA „Autotransporta direkcija”

Valdes 24.05.2021. lēmumu Nr.5/4

APSTIPRINĀTS

Ārkārtas dalībnieku sapulces

Protokols Nr.5

Lēmums Nr.4

 2021. gada 18. jūnijā

**Korupcijas un interešu konflikta risku novēršanas politika**

1. **Vispārīgie noteikumi**
2. Korupcijas un interešu konflikta novēršanas politika (turpmāk – politika) nosaka VSIA “Autotransporta direkcija” (turpmāk – Direkcija) iekšējās kontroles sistēmas pamatprasības korupcijas un interešu konflikta risku novēršanai.
3. Politikas mērķis ir noteikt vienotas vadlīnijas interešu konflikta novēršanai un iekšējas kontroles sistēmas izveidei korupcijas risku novēršanai, kā arī nodrošināt Direkcijas iekšējās kontroles vides darbību un attīstību.
4. Politika ir saistoši visiem Direkcijas darbiniekiem neatkarīgi no to ieņemamā amata.
5. Politikā lietotie termini:
	1. Amatpersona - Direkcijas valdes locekļi, darbinieki, kuriem, pildot amata pienākumus, ir tiesības pieņemt vai sagatavot lēmumus par publiskas personas mantas iegūšanu, tās nodošanu citu personu īpašumā, lietošanā vai valdījumā, atsavināšanu citām personām vai apgrūtināšanu ar lietu vai saistību tiesībām, kā arī finanšu līdzekļu sadalīšanu.
	2. Interešu konflikts – situācija, kurā darbiniekam, pildot sava amata pienākumus, jāpieņem lēmums vai jāpiedalās lēmuma pieņemšanā, vai jāveic citi ar savu amatu saistītas darbības, kas ietekmē vai var ietekmēt darbinieka, tā radinieku un darījumu partneru personiskās vai mantiskās intereses.
	3. Koruptīvas darbības – darbības, kas saistītas ar materiālu vērtību, mantiska vai citāda rakstura labumu, pieprasīšanu vai pieņemšanu, lai tiktu pieņemts trešās personas interesēm atbilstošs lēmums, kas nelabvēlīgi ietekmē Direkcijas darbību un reputāciju, vai rīcība, par kuru paredzēta Krimināllikumā noteiktā atbildība
	4. Korupcijas risks – varbūtība, ka kāds no darbiniekiem, noteiktu pilnvaru ietvaros, ar nodomu vai bez nodoma rīkosies savu vai citas personas materiālo interešu labā, gūstot sev vai citiem nepienākošos labumus, nodarot kaitējumu Direkcijai.
	5. Radinieks – tēvs, māte, vecāmāte, vecaistēvs, bērns, mazbērns, adoptētais, adoptētājs, brālis, māsa, pusmāsa, pusbrālis, laulātais.
6. Politika izstrādāta ievērojot Publiskas personas kapitāla daļu un kapitālsabiedrību pārvaldības likumu, likumu par “Par interešu konflikta novēršanu valsts amatpersonu darbībā”, 2017. gada 17. oktobra Ministru kabineta noteikumusNr.630 “Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā”, Korupcijas novēršanas un apkarošanas biroja vadlīnijas “Vadlīnijas par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā”.
7. **Politikas īstenošanas pamatprincipi**
8. Direkcija īsteno Politiku saskaņā ar tai saistošo normatīvo aktu prasībām, lai nodrošinātu korupcijas un interešu konflikta riska savlaicīgu identificēšanu, novēršanu, kontroles pasākumu īstenošanu un uzraudzību.
9. Politika tiek īstenota, ievērojot normatīvos aktus, un ir saistoša visiem darbiniekiem.
10. Interešu konflikta un korupcijas riska novēršanu reglamentē ārējie normatīvie akti un izstrādāti Direkcijas iekšējie normatīvie dokumenti, par kuriem darbinieki ir informēti. Tādējādi tiek garantēti atklāti, tiesiski un caurspīdīgi interešu konflikta un korupcijas riska novēršanas sistēmas nodrošināšanas nosacījumi.
11. Direkcija savā darbībā nepieļauj korupciju un interešu konflikta situācijas, kā arī sagaida līdzvērtīgu attieksmi un uzvedību no saviem darbiniekiem, klientiem un sadarbības partneriem. Direkcija nodrošina, ka ikviens tās darbinieks ir informēts par interešu konflikta un korupcijas risku novēršanas kārtību.
12. Direkcija regulāri izvērtē interešu konflikta un korupcijas riskus, lai mazinātu to ietekmi uz Direkcijas finansēm, reputāciju un noteikto stratēģisko mērķu izpildi.
13. Direkcijas interneta vietnē publisko informāciju par veiktajiem ikgadējiem pasākumiem korupcijas un interešu konflikta riska novēršanai, lai tiktu nodrošināta atklātība un caurspīdīgums.
14. Politika pēc tās apstiprināšanas tiek publicēta Direkcijas interneta vietnē.
15. **Interešu konflikta un korupcijas risku novēršanas iekšējā kontroles sistēma**
16. Direkcija izveido iekšējās kontroles sistēmu, kura ietver korupcijas risku, stratēģisko, finanšu, operatīvo un reputācijas risku vadības un dažādu citu pārvaldības pasākumu kopumu, kas nodrošina visu Direkcijas mērķu un uzdevumu izpildi. Iekšējā kontroles sistēma ietver tādu pasākumu kopumu realizēšanu, kas mazina vai nepieļauj normatīvo aktu pārkāpumu un iespējamas koruptīvas darbības.
17. Direkcijā ir izveidota caurskatāma un viegli pieejama iekšējā trauksmes celšanas sistēma, nodrošinot darbiniekiem iespēju droši ziņot par iespējamiem pārkāpumiem Direkcijā, saņemot atbilstošu aizsardzību, lai veicinātu likumīgu, godprātīgu un atklātu Direkcijas darbību.
18. **Interešu konflikta un korupcijas risku novēršana**
19. Lai mazinātu Direkcijas finanšu un reputācijas riskus, ar iekšējiem normatīvajiem aktiem tiek noteikta interešu konflikta pazīmes un interešu konflikta un korupcijas risku pārvaldības kārtība.
20. Direkcijas interešu konfliktu un korupcijas risku novēršanas sistēma ietver šādus pasākumus:
	1. korupcijas un interešu konflikta risku identificēšana;
	2. Pretkorupcijas pasākuma plāna realizēšana un kontrole;
	3. korupcijas riskam pakļauto amatu identificēšana;
	4. darbinieka iesniegtās informācijas par korupcijas un interešu konflikta riskiem pieņemšanas, izskatīšanas kārtība un anonimitātes/aizsardzības nodrošināšana;
	5. darbinieka – amatpersonas paziņojuma iesniegšanas kārtība par atrašanos interešu konflikta situācijā;
	6. darbinieka – amatpersonas amatu savienošanas atļaujas izsniegšanas kārtība;
	7. interešu konflikta un korupcijas risku novēršanas preventīvie pasākumi, atbalsta funkcija un apmācība.
21. Valde un darbinieki ievēro Direkcijas normatīvajos aktos noteikto un rīkojas tikai un vienīgi Direkcijas interesēs.
22. Darbinieki, kuri ir amatpersonas, savā darbībā ievēro likumā par “Par interešu konflikta novēršanu valsts amatpersonu darbībā” noteiktās prasības.
23. Valde un darbinieki, kuri ir amatpersonas, lēmumus pieņem tikai Direkcijas interesēs. Valdei un darbiniekiem ir aizliegts pieņemt lēmumus savu radinieku interesēs, kā arī lobēt ar sevi saistīto personu intereses.
24. Direkcijas darbiniekiem ir aizliegts pieņemt vai piedāvāt tiešas vai netiešas dāvanas, naudu un naudai pielīdzināmus priekšmetus, izklaides piedāvājumus, priekšrocības, ja tās saistītas ar darba pienākumu pildīšanu un ja tās var ietekmēt vai radīt šaubas par kāda darba pienākuma vai uzdevuma izpildes, vai Direkcijas darbības objektivitāti, izņemot priekšmetus, kas nav uzskatāmi par dāvanu likuma “Par interešu konflikta novēršanu valsts amatpersonu darbībā” izpratnē.
25. Direkcijas darbinieki neizmanto Direkcijas resursus privāto vai politisko interešu risināšanai, personiska labuma vai citu personu labuma gūšanai.
26. Darbiniekiem ir pienākums informēt valdi par interešu konflikta riskiem, jebkādām koruptīvām darbībām. Ja nav iespējams informēt valdi, darbinieks ir tiesīgs izmantot iekšējās trauksmes celšanas sistēmu, atbilstoši iekšējiem noteikumiem “VSIA Autotransporta direkcija trauksmes celšanas sistēma”.
27. Darbinieka rīcība, kas ir pretrunā ar Politiku, Ētikas kodeksu, darba līgumu un citiem iekšējiem un ārējiem normatīvajiem aktiem, uzskatāma par darba disciplīnas pārkāpumu.
28. **Atbildība un pienākumi**
29. Valde nodrošina Direkcijas iekšējās kontroles sistēmas pasākumus. Pasākumu plānu un saistītos iekšējos normatīvos aktus izstrādā valdes noteikts darbinieks, sadarbojoties ar visām struktūrvienībām.
30. Direkcijas valde nosaka atbildīgo darbinieku par iekšējās kontroles sistēmas izveidi.
31. Atbildīgais darbinieks:
	1. apzina iespējamos korupcijas riskus, kuriem iestājoties var tikt ietekmēta Direkcijas mērķu sasniegšana, uzdevumu izpilde, reputācija vai radīts cita veida kaitējums;
	2. sagatavo nepieciešamos iekšējos normatīvos dokumentus, kas regulē interešu konflikta un korupcijas risku novēršanas pasākumus;
	3. izstrādā korupcijas pasākumu plānu, izvērtē korupcijas riskam pakļautos amatus, izstrādā iekšējos normatīvos dokumentus, kas regulē darbinieku rīcību pildot amata pienākumus;
	4. nodrošina, ka Direkcijā ikviens darbinieks zina un izpilda savus pienākumus ievērojot augstus ētikas standartus, iekšējos un ārējos normatīvos aktus, un rīkojas atbilstoši Direkcijas interesēm.
32. Pretkorupcijas pasākumu plānu izstrādā trim gadiem. Pretkorupcijas pasākumu plānu apstiprina valde.
33. Iekšējās kontroles sistēmas efektivitāte un korupcijas risku novēršanas pasākumi tiek pārskatīti un izvērtēti reizi gadā valdes sēdē, ņemot vērā Direkcijas pārskata gada rezultātus, auditu ieteikumus, izmaiņas iekšējā un ārējā vidē.
34. **Noslēguma jautājumi**
35. Politiku apstiprina valde un dalībnieku sapulce.
36. Politika tiek pārskatīta pēc nepieciešamības.
37. Politika stājas spēkā no apstiprināšanas brīža.

Valdes priekšsēdētājs K.Godiņš

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU